'Flikflooie' beloof om oud en jonk te laat skaterlag | News24
'Flikflooie' beloof om oud en jonk te laat skaterlag
< Mark Farrow en Yolande Farrow is te sien in Flikflooie, wat vanaf 26 tot 30 September in The Little Theatre in Belmont Terrace opgevoer word. Foto: VERSKAF
ATKV-PEAAT se jaarlikse komedie is eersdaags op die planke en Baaienaars kan hul gereed maak vir 'n skreeusnaakse en hoogs vermaaklike 2017-produksie. Flikflooie, deur Ray Cooney en John Chapman, is uit Engels vertaal deur Wim Vorster en die PEAAT-span blaas nuwe lewe in die teks wanneer hul dié trefferproduksie vanaf 26 tot 30 September in The Little Theatre in Belmont Terrace, Port Elizabeth, opvoer.
As 'n man hom nie by sy huweliksbeloftes kan hou nie, gaan dinge vir seker skeefloop. Dié skerp drama vertel van Gilbert Bodley, 'n getroude man, wat buite die huwelik slinkse dinge aanvang. Wanneer sy vrou egter vroeg terugkeer van vakansie, begin die poppe dans as sy hom so byna-byna op heterdaad betrap!
Die penarie waarin Gilbert hom dan bevind, verseker heerlike lagoomblikke en boonop sleep hy die vaal Arnold by sy moles in – en die eindresultaat is histeries.
Marelize Barnard, voorsitter van ATKV-PEAAT, skuif oudergewoonte in die regisseurstoel in en meen vanjaar se komedie gaan 'n hoogtepunt op PEAAT se kalender wees. "Ek geniet dit altyd só baie om regie te doen. Ek dink ek geniet dit selfs meer as om te speel. Dis vir my heerlik om die teks te interpreteer en dan elke akteur se uniekheid daarby te laat probeer aanpas."
Barnard meen die skrywers het die hoofkarakters baie besonders geskryf omdat hul grootliks die stuk moet dra, maar daar is ook ongelooflike cameo-rolle wat die aandag gaan trek. "Mevrou Fencham, gespeel deur die gewilde Baaise verhoogpersoonlikheid, Yolande Farrow, is voorwaar 'n juweel."
Barnard is ook opgewonde oor vier van die akteurs wat vanjaar vir ATKV-PEAAT hul debuut op die verhoog maak. Sy meen dit bly heerlik om nuwe gesigte op die verhoog te sien aangesien ATKV-PEAAT hul immers ten doel stel om Afrikaanse toneel te ontwikkel en te bevorder.
Die stuk het geen ouderdomsbeperking nie en kan deur oud en jonk geniet word.
Kaartjies kos R80 en is by Westway Kafee beskikbaar by 041 365 0217 of www.westway.co.za of kan by die deure gekoop word. Die vertoning begin saans om 7:30.
Die rolverdeling sluit in: Kalinka Venter, Riël Marais, Lourenco Jansen van Rensburg, Alicia Botha, Siobhan Hibberd, Henrico Jordaan, Cobus Lombard, Emercia de Lange, Chris-Mari Vosloo, Mark Farrow en Yolande Farrow.